Document ID: /roh_data/filtered/fineweb-2-filterrobots_roh.jsonl.gz/13313

Ins veglia guardar sco il Tribunal federal decidia, ha ditg il president communal da la vischnanca Albula/Alvra Daniel Albertin envers RTR. I saja numnadmain vegnì investì blers daners e blera lavur en il project «Aventura Alvra». Ils custs da la procedura giuridica na duai dentant betg la publicitad purtar, mabain ils investiders dal project.
Gia la fin d'avrigl era Daniel Albertin sa mussà trumpà da la sentenzia da la dretgira administrativa. El ha dentant vulì sclerir sco prim la situaziun cun la suprastanza communala e la regiun Alvra avant che decider da trair vinavant la sentenzia a Losanna.
Organisaziuns da l'ambient han survegnì raschun
La Dretgira administrativa dal Grischun aveva dà suatientscha al recurs da la Fundaziun svizra per la protecziun da la cuntrada e da l’uniun Mountain Wilderness. Las uniuns per l'ambient avevan crititgà spezialmain ch'ins stuess runcar guaud per realisar il project cun las duas punts pendentas da 120 e 240 meters.
Il medem mument han la Fundaziun svizra per la protecziun da la cuntrada e l'uniun Mountain Wilderness era fatg recurs cunter la decisiun dal chantun d’avant dus onns. Quel aveva approvà la revisiun parziala dal territori da la vischnanca Alvra/Albula per insumma pudair realisar il project turistic. Gist questa revisiun n'avess il chantun però betg dastgà acceptar tenor la dretgira. Pertutgada fiss era la protecziun d’aua e la protecziun da monuments, cunquai ch'il project fiss er datiers da la lingia da tren ed uschia dal patrimoni cultural da l’Unesco.
En quasi tut ils puncts che Moutaintain Wilderness e la Fundaziun svizra per la potecziun e la tgira da la cuntrada han crititgà, ha la Dretgira administrativa dà raschun als accusaders.